b'\n_START_ARTICLE_\nWaldhof\n_START_PARAGRAPH_\nOy Waldhof Ab oli Suomessa 1920- ja 1930-luvuilla toiminut mets\xc3\xa4teollisuusyritys. Se oli paperia ja selluloosaa valmistaneen saksalaisen Zellstoff-fabrik Waldhof AG -yhti\xc3\xb6n tyt\xc3\xa4ryhti\xc3\xb6._NEWLINE_Waldhof rakensi K\xc3\xa4kisalmeen, Vuoksen suulle Laatokan l\xc3\xa4helle suuren sulfiittiselluloosatehtaan, joka valmistui 1931. Tehdasrakennuksia suunnitteli arkkitehti W. G. Palmqvist. Keskeinen asema tehtaan perustamisessa, ty\xc3\xb6llist\xc3\xa4misess\xc3\xa4 ja kehitt\xc3\xa4misess\xc3\xa4 oli toimitusjohtaja Bruno Procop\xc3\xa9lla. Tehtaassa ty\xc3\xb6skenteli noin 300 henkil\xc3\xb6\xc3\xa4, ja aluksi se sai raakapuuta sek\xc3\xa4 Suomesta ett\xc3\xa4 Neuvostoliitosta, mutta vuoden 1936 j\xc3\xa4lkeen ei neuvostoliittolaista puuta en\xc3\xa4\xc3\xa4 tuotu._NEWLINE_Sodan j\xc3\xa4lkeen K\xc3\xa4kisalmen selluloosatehdas siirtyi Neuvostoliiton haltuun ja jatkoi toimintaansa aina vuoteen 1986 tai 1987 saakka, jolloin se suljettiin liiallisen ymp\xc3\xa4rist\xc3\xb6n saastuttamisen takia. Nykyisin tehtaan tiloissa on haketta k\xc3\xa4ytt\xc3\xa4v\xc3\xa4 l\xc3\xa4mp\xc3\xb6voimalaitos sek\xc3\xa4 huonekalutehdas, jossa tehd\xc3\xa4\xc3\xa4n muun muassa Ikean huonekaluja. Tehtaan l\xc3\xa4heisyydess\xc3\xa4, Vuoksen suun pohjoispuolella sijaitsee sen toiminnan aikana syntynyt suurikokoinen kuori- ja j\xc3\xa4tepuuvuori, joka on palanut kytem\xc3\xa4ll\xc3\xa4 ja savuttanut 1990-luvun alusta l\xc3\xa4htien._NEWLINE_Saksalainen emoyhti\xc3\xb6 Zellstoff-fabrik Waldhof AG sulautui 1970 toisen saksalaisyhti\xc3\xb6n Aschenburger Zellstoffwerke AG:n kanssa, ja uusi yhti\xc3\xb6 oli nimelt\xc3\xa4\xc3\xa4n PWA Papierwerke Waldhof\xe2\x80\x93Aschaffenburger AG. T\xc3\xa4m\xc3\xa4 yhti\xc3\xb6 oli 1990-luvun alussa Saksan suurin paperin ja selluloosan valmistaja. SCA (Svenska Cellulosa) osti yhti\xc3\xb6n vuonna 1995.'